INFORMÁCIA 
 O STAVE REALIZÁCIE  OBRANNEJ  STRATÉGIE  SLOVENSKEJ  REPUBLIKY

I.	Východiská realizácie obrannej stratégie Slovenskej republiky

1.	Obranná stratégia Slovenskej republiky schválená Národnou radou Slovenskej republiky 25. mája 2001 má osobitný význam z hľadiska rozpracovania a realizácie obrannej dimenzie bezpečnostnej politiky Slovenskej republiky. Jej hlavným poslaním je vytvoriť systémové a vecné základy zaručenia obrany štátu a zároveň vytvoriť podmienky na prechod k zabezpečeniu obrany štátu v rámci Severoatlantickej aliancie; iniciovať a usmerňovať reformu systému obrany štátu,  proces obranného plánovania na národnej úrovni a tvorbu nových koncepčných dokumentov a všeobecne záväzných právnych predpisov v oblasti obrany štátu. 
2.	Obranná stratégia Slovenskej republiky je politicko-obranný dokument komplexného strategického charakteru a nemôže zároveň plniť aj úlohu realizačného plánu alebo vykonávacej smernice. Na splnenie poslania cieľov a úloh, ktoré vyplývajú z tohto dokumentu, sú preto potrebné vhodné a účinné implementačné nástroje a opatrenia. Preto vláda Slovenskej republiky schválila 24. októbra 2001 materiál Návrh realizácie Obrannej stratégie Slovenskej republiky ako základný implementačný dokument Obrannej stratégie Slovenskej republiky na roky 2001 až 2002. Dokument obsahuje 29 kľúčových koncepčných dokumentov a všeobecne záväzných právnych predpisov, ktoré z hľadiska svojho charakteru majú určujúci význam pre počiatočnú fázu realizácie Obrannej stratégie Slovenskej republiky. 
3.	Predkladaný materiál podáva prvotnú stručnú informáciu o úrovni realizácie Obrannej stratégie Slovenskej republiky približne po roku od jej schválenia v Národnej rade Slovenskej republiky. Z hľadiska strategického a dlhodobého charakteru takéhoto dokumentu to  nie je časovo významné obdobie, ale umožňuje posúdiť jeho opodstatnenosť a dynamiku jeho realizácie. Rovnako dáva možnosť na určité nové impulzy a korekcie na ďalšie spresnenie realizačných postupov vzhľadom na nové skutočnosti, poznatky a potreby praxe. 

II.	Plnenie hlavného poslania Obrannej stratégie Slovenskej republiky

4.	Obranná stratégia Slovenskej republiky potvrdila aj za krátky čas od prijatia svoju opodstatnenosť a funkčnosť. V súlade s článkom 2 postupne napĺňa svoje hlavné poslanie vo vytváraní systémových a vecných predpokladov zaručenia obrany Slovenskej republiky, čo sa prejavilo predovšetkým v týchto základných aspektoch:
a)	Obranná stratégia Slovenskej republiky prezentuje novú, modernú metodológiu vo vnímaní a riešení otázok súvisiacich s obranou štátu, ktorá vychádzala z metodológie strategickej koncepcie Aliancie. Táto metodológia sa čoraz viac uplatňuje pri tvorbe ďalších dokumentov a všeobecne záväzných právnych predpisov aj v iných rezortoch, a to nielen v oblasti obrany štátu.
b)	Medzi významné prínosy realizačnej fázy Obrannej stratégie Slovenskej republiky patrí aj výrazné prehĺbenie úrovne riadenia a koordinácie plnenia úloh súvisiacich s obranou štátu a prípravou konkrétnych dokumentov a predpisov, ktoré sú hierarchicky obsahovo i časovo navzájom previazané a zladené. Podstatne k tomu prispelo aj prijatie dokumentu Návrh realizácie Obrannej stratégie Slovenskej republiky vládou Slovenskej republiky, ktorého hodnotenie  je obsahom materiálu.
c)	Obranná stratégia Slovenskej republiky dôsledne rešpektuje systémový, komplexný a koordinovaný prístup k problematike obrany štátu, ktorý výrazne prispieva k prekonávaniu rezortizmu. Už samotný proces prípravy Obrannej stratégie Slovenskej republiky, ako aj ďalších strategických a koncepčných dokumentov v oblasti obrany štátu bol výsledkom spoločného úsilia a konsenzu vecne príslušných ministerstiev a ostatných ústredných orgánov štátnej správy.
d)	Obranná stratégia Slovenskej republiky je aj pozitívnym teoreticko– praktickým prínosom v oblasti definovania cieľov, zásad a úloh obrannej politiky štátu, ako aj nástrojov a mechanizmov na ich realizáciu. Vnáša nový prístup a dynamiku do riešenia otázok súvisiacich so stratégiou obrany štátu  v súčasnom i budúcom bezpečnostnom prostredí.
e)	Obranná stratégia Slovenskej republiky bola prijatá pred teroristickým útokom na USA, ale svojím obsahom, primerane poznaniu a možnostiam, vytvára predpoklady na účinný boj proti medzinárodnému terorizmu. Z uvedených dôvodov  nebolo nutné pristúpiť k jej aktualizácii, prípadne revízii. Potrebné úlohy a opatrenia v tejto oblasti sa premietli do Vojenskej stratégie Slovenskej republiky, ktorú schválila Národná rada Slovenskej republiky  25. októbra 2001.

    III.  Stav plnenia aktuálnych úloh Obrannej stratégie Slovenskej republiky

         V súlade s čl. 13 Obrannej stratégie Slovenskej republiky sa uskutočňujú systémové zmeny v oblasti obrany štátu. 
         a) Predovšetkým bola dopracovaná a Národnou radou Slovenskej republiky schválená Vojenská stratégia Slovenskej republiky, ktorá sa stala metodologickým východiskom a obsahovým základom pre začatie novej, zásadnej reformy Ozbrojených síl Slovenskej republiky. Významným faktom je, že príprava Vojenskej stratégie Slovenskej republiky sa uskutočňovala v úzkej súčinnosti s odborníkmi z členských štátov NATO, ako aj v spolupráci so zahraničnými poradcami a expertnými skupinami na Ministerstve obrany Slovenskej republiky. Vojenská stratégia Slovenskej republiky obsahuje primerané opatrenia a úlohy pre ozbrojené sily Slovenskej republiky v boji proti medzinárodnému terorizmu. 
         b) Postúpilo sa aj v príprave koncepčných dokumentov v oblasti bezpečnosti a obrany štátu. Materiál Koncepcia bezpečnostného systému Slovenskej republiky sa dopracúva podľa záverov zo správy o audite krízového manažmentu štátu schváleného vládou Slovenskej republiky v marci 2002 a tiež podľa zákonov schválených Národnou radou Slovenskej republiky (ústavný zákon o bezpečnosti štátu v čase vojny, vojnového stavu, výnimočného stavu a núdzového stavu, zákon o obrane, zákon o ozbrojených silách Slovenskej republiky, zákon o riadení štátu v krízových situáciách mimo času vojny a vojnového stavu, zákon o hospodárskej mobilizácii). Koncepcia bezpečnostného systému Slovenskej republiky bude predložená na rokovanie vlády Slovenskej republiky do konca septembra 2002. 
         c) V roku 2001 bol dopracovaný a 10. januára 2002 vo vláde Slovenskej republiky schválený dokument Koncepcia reformy systému obrany Slovenskej republiky, ktorý predstavuje jeden z kľúčových dokumentov v oblasti obrany štátu. Obsahuje harmonogram úloh a opatrení potrebných na dosiahnutie plnej funkčnosti systému obrany štátu, schopného efektívne riešiť súčasné i budúce vojenské riziká a podieľať sa na riešení nevojenských ohrození. Významnú úlohu pri zvyšovaní jeho efektívneho fungovania plnia a budú plniť v súčasnosti pripravované ďalšie dokumenty uvedené v časti IV ako sú Plán obrannej infraštruktúry Slovenskej republiky, Krízové scenáre vojenských ohrození, Koncepcia rozvoja štátnych hmotných rezerv, Krízové scenáre nevojenských ohrození, Koncepcia monitorovania a vyhodnocovania nevojenských ohrození a zabezpečenie zdrojov na ich elimináciu.  
d)	Podstatný pokrok nastal v procese uskutočňovania zásadnej reformy ozbrojených síl. Tvorivý tím rezortu ministerstva obrany  v spolupráci so zahraničnými poradcami na Ministerstve obrany Slovenskej republiky a firmou CUBIC postupne pripravil dokument Ozbrojené sily Slovenskej republiky - model 2010, ktorý  schválila vláda Slovenskej republiky  24. októbra 2001. Na jeho základe bol spracovaný dokument  Dlhodobý plán štruktúry a rozvoja  ozbrojených síl Slovenskej republiky, ktorý bol prerokovaný a schválený v Rade obrany  štátu 7. februára 2002. Vláda Slovenskej republiky schválila 5. júna 2002 dokument Dlhodobý plán štruktúry a rozvoja ozbrojených síl Slovenskej republiky - Plán rozvoja a rozvojové programy. Dôležité miesto v uskutočňovaní reformy ozbrojených síl Slovenskej republiky budú mať aj ďalšie dokumenty, predovšetkým Doktrína ozbrojených síl Slovenskej republiky a Koncepcia mobilizačného rozvinovania ozbrojených síl Slovenskej republiky.
e)	Postupne  sa v súlade s požiadavkami Obrannej stratégie Slovenskej republiky vytvárajú podmienky na zavedenie systému obranného plánovania na národnej úrovni. Predmetnú problematiku upravuje  zákon o obrane Slovenskej republiky, konkrétne úlohy a pôsobnosti jednotlivých subjektov sú upravené v metodike obraného plánovania Slovenskej republiky. Následne budú schválené smernice pre obranné plánovanie Slovenskej republiky a programový plán obrany Slovenskej republiky na roky 2004 až 2009.
f)	Kvalita ľudského činiteľa a jeho rozvoj limitujú celý proces realizácie Obrannej stratégie Slovenskej republiky. Hlavným nástrojom sa stala personálna reforma spočívajúca predovšetkým v zavedení nového systému riadenia v rezorte ministerstva obrany. Základné ciele a obsah personálnej reformy  sú súčasťou koncepcie reformy podľa dokumentu Ozbrojené sily Slovenskej republiky - model 2010 a z neho vyplývajúceho Dlhodobého plánu štruktúry a rozvoja ozbrojených síl Slovenskej republiky. Kľúčové programy personálnej reformy sú zamerané predovšetkým na profesionalizáciu ozbrojených síl, redukciu vysokej hodnostnej štruktúry, na systémové zmeny v odmeňovaní vojakov, na zvýšenie kvality života a na realizáciu programu rozvoja líderstva. 
         g) V súlade s Obrannou stratégiou Slovenskej republiky Národná rada Slovenskej republiky schválila celistvý súbor návrhov všeobecne záväzných právnych predpisov pre oblasť bezpečnosti a obrany štátu. Osobitne významné je schválenie ústavného zákona o bezpečnosti štátu v čase vojny, vojnového stavu,  výnimočného stavu a  núdzového stavu (11. apríla 2002), ako aj ďalších  zákonov. (Podrobnejší prehľad je uvedený v prílohe IV materiálu.)

IV.	Stručný prehľad plnenia úloh, ktoré vyplývajú z dokumentu Návrh realizácie Obrannej stratégie Slovenskej republiky.

1. etapa realizácie - 2. polrok 2001

1.	Vojenská stratégia Slovenskej republiky

Gestor:  Ministerstvo obrany Slovenskej republiky.
Plnenie: Dokument  25. októbra 2001 schválila Národná rada Slovenskej republiky.  Tento  dokument, v spojitosti s istou úpravou Obrannej stratégie  Slovenskej republiky, zohľadňuje aj vývoj situácie po teroristických útokoch a s tým spojené úlohy ozbrojených síl Slovenskej republiky.

2.	Koncepcia bezpečnostného systému Slovenskej republiky

Gestor: Ministerstvo zahraničných vecí Slovenskej republiky v súčinnosti s Ministerstvom obrany   Slovenskej republiky, Ministerstvom vnútra Slovenskej republiky a Ministerstvom hospodárstva Slovenskej republiky.
Plnenie: Termín spracovania a schválenia dokumentu bol predĺžený do septembra 2002 po podaní žiadosti predkladateľov návrhu koncepcie adresovanej predsedovi Bezpečnostnej rady Slovenskej republiky.

3.	Ročný národný program PRENAME na rok 2002 

Gestor: Ministerstvo zahraničných vecí Slovenskej republiky v súčinnosti s  Ministerstvom obrany Slovenskej republiky.
Plnenie: Materiál  26. septembra 2001 schválila vláda Slovenskej republiky. V  septembri 2002 bude predložený na rokovanie vlády Slovenskej republiky Ročný národný program PRENAME  na rok 2003.

4.	Koncepcia reformy systému obrany Slovenskej republiky
 
     Gestor: Ministerstvo obrany Slovenskej republiky v súčinnosti s Ministerstvom dopravy, pôšt a telekomunikácií Slovenskej republiky a Ministerstvom vnútra Slovenskej republiky. 
Plnenie:  Dokument  10. januára 2002 schválila vláda Slovenskej republiky.

5.	Ozbrojené sily Slovenskej republiky – model 2010

Gestor:  Ministerstvo obrany Slovenskej republiky.
Plnenie: Dokument  24. októbra 2001 schválila vláda Slovenskej republiky.

6.	Dlhodobý plán štruktúry a rozvoja ozbrojených síl Slovenskej republiky

Gestor:  Ministerstvo obrany Slovenskej republiky.
Plnenie: Dokument schválila Rada obrany štátu 2. februára 2002. Vláda Slovenskej republiky 5. júna 2002 schválila dokument Dlhodobý plán štruktúry a rozvoja ozbrojených síl Slovenskej republiky - Plán rozvoja a rozvojové programy vrátane ich finančnej náročnosti, ktorý je v súčasnosti predložený do Národnej rady Slovenskej republiky. 

7.	Ústavný zákon o bezpečnosti Slovenskej republiky

Gestor:  Ministerstvo obrany Slovenskej republiky.
Plnenie: Právny predpis pod novým názvom - ústavný zákon o bezpečnosti štátu v čase  vojny, vojnového stavu, výnimočného stavu a núdzového stavu –  11. apríla 2002 schválila Národná rada Slovenskej republiky  a nadobudol účinnosť 1. mája 2002 (č. 227/2002 Z. z.).

8.	Zákon o obrane Slovenskej republiky

Gestor:  Ministerstvo obrany Slovenskej republiky.
Plnenie: Právny predpis  bezprostredne nadväzuje na ústavný zákon o bezpečnosti štátu v čase vojny, vojnového stavu, výnimočného stavu a núdzového stavu. Predstavuje jeden z rozhodujúcich a kľúčových dokumentov procesu realizácie Obrannej stratégie Slovenskej republiky a vytvára potrebné právne prostredie pre komplexné riešenie otázok súvisiacich s obranou štátu. Zákon o obrane Slovenskej republiky schválila Národná rada Slovenskej republiky  23. mája 2001 s účinnosťou od 1. júla 2002 (č. 319/2002 Z. z.).

9.	Zákon o ozbrojených silách

Gestor:  Ministerstvo obrany Slovenskej republiky.
Plnenie: Návrh právneho predpisu pod upraveným názvom - zákon o ozbrojených silách Slovenskej republiky  23. mája 2002 schválila Národná rada Slovenskej republiky s účinnosťou od 1. júla 2002 (č. 321/2002 Z. z).

10. Zákon o brannej povinnosti

      Gestor:  Ministerstvo obrany Slovenskej republiky.
      Plnenie: Návrh uvedeného právneho predpisu musel byť po prijatí dokumentu Ozbrojené sily Slovenskej republiky - model 2010 upravený. Zákon o brannej povinnosti  23. mája 2002 schválila Národná rada Slovenskej republiky s účinnosťou od 1. júla 2002 (č. 320/2002 Z. z.).

11. Zákon o vojenskom spravodajstve

      Gestor:  Ministerstvo obrany Slovenskej republiky.
      Plnenie:	Pôvodný zámer novelizovať predmetný zákon bol v súvislosti s teroristickým útokom na USA zmenený. Bol vypracovaný návrh nového právneho predpisu – zákon o Vojenskom obrannom spravodajstve a Vojenskej spravodajskej službe a o zmene zákona č. 241/2001 Z. z. o ochrane utajovaných skutočností a o zmene a doplnení niektorých zákonov - s predpokladom jeho schválenia do konca roka 2002.

12. Zákon o integrovanom záchrannom systéme  

      Gestor:  Ministerstvo vnútra Slovenskej republiky.
      Plnenie: Zákon bol schválený a vyhlásený v Zbierke zákonov Slovenskej republiky pod č. 129 z 15. februára 2002 s účinnosťou od 1. júla 2002.

13. Zákon o prevencii závažných priemyselných havárií

      Gestor:  Ministerstvo životného prostredia Slovenskej republiky.
      Plnenie: Právny predpis  20. marca 2002 schválila Národná rada Slovenskej republiky s  účinnosťou od 1. júla 2002 (č. 261/2002 Z. z.). 

14. Novela zákona č. 370/1997 Z. z. o vojenskej službe v znení neskorších        
      predpisov

      Gestor:  Ministerstvo obrany Slovenskej republiky.
      Plnenie: Termín schválenia právneho predpisu bol predĺžený v dôsledku prijatia dokumentu Ozbrojené sily Slovenskej republiky – model 2010. Návrh novely zákona 2. júla 2002 schválila Národná rada Slovenskej republiky.

15. Novela zákona č. 380/1997 Z. z. o peňažných náležitostiach vojakov

       Gestor:  Ministerstvo obrany Slovenskej republiky.
       Plnenie: Termín schválenia právneho predpisu bol predĺžený v dôsledku prijatia dokumentu Ozbrojené sily Slovenskej republiky – model 2010. Návrh novely zákona 2. júla 2002 schválila Národná rada Slovenskej republiky.

16. Novela zákona č. 114/1998 Z. z. o sociálnom zabezpečení vojakov v znení
       neskorších predpisov

       Gestor:  Ministerstvo obrany Slovenskej republiky.
       Plnenie: V súvislosti s reformou sociálneho poistenia bol pôvodný zámer na novelizáciu predmetného zákona zmenený a po dohode predstaviteľov zainteresovaných rezortov bolo rozhodnuté vypracovať návrh nového právneho predpisu – zákona o sociálnom zabezpečení policajtov a vojakov. Uvedený zákon  29. mája 2002 schválila Národná rada Slovenskej republiky (č. 328/2002 Z. z.).

17. Návrh zákona o organizácii ministerstiev a ostatných ústredných orgánov 
       štátnej správy Slovenskej republiky

       Gestor:  vláda Slovenskej republiky.
       Plnenie: Právny predpis bol pod novým názvom - zákon o organizácii  činnosti vlády a organizácii ústrednej štátnej správy - 12. decembra 2001 schválený Národnou radou Slovenskej republiky, je vyhlásený v Zbierke zákonov Slovenskej republiky pod č. 575/2001 a nadobudol účinnosť 1. januára 2002.

2.  etapa realizácie – rok 2002

18. Vojenská doktrína ozbrojených síl

       Gestor:  Ministerstvo obrany Slovenskej republiky.
       Plnenie: Úloha je v procese plnenia. Dokument sa pod spresneným názvom - Doktrína ozbrojených síl Slovenskej republiky - pripravuje a jeho schválenie je plánované na marec 2003.

19. Koncepcia mobilizačného rozvinovania ozbrojených síl

      Gestor:  Ministerstvo obrany Slovenskej republiky.
      Plnenie: Úloha je splnená. Koncepcia mobilizačného rozvinovania ozbrojených síl tvorí súčasť 4. kapitoly Dlhodobého plánu štruktúry a rozvoja ozbrojených síl Slovenskej republiky, ktorý bol  7. februára 2002 schválený v Rade obrany štátu.

20. Plán rozvoja systému obrany štátu

      Gestor:  Ministerstvo obrany Slovenskej republiky.
      Plnenie: Úloha sa priebežne plní. Materiál bude pripravený pod novým názvom - Programový plán obrany Slovenskej republiky a bude nadväzovať na vládou Slovenskej republiky schválenú Metodiku obranného plánovania Slovenskej republiky a Smernice pre obrané plánovania Slovenskej republiky (december 2002). Predpokladaný termín schválenia vo vláde Slovenskej republiky je apríl 2003.  

21. Plán prípravy obrannej infraštruktúry

      Gestor:  Ministerstvo obrany Slovenskej republiky.
      Plnenie: Úloha je v procese plnenia. Materiál s upraveným názvom Dlhodobý plán 
                  prípravy obrannej infraštruktúry Slovenskej republiky (na roky 2003 – 
                  2010) bol prerokovaný v kolégiu ministra obrany Slovenskej republiky a  je pripravený na prerokovanie vo vláde Slovenskej republiky.
                
22. Krízové scenáre vojenských ohrození

      Gestor:  Ministerstvo obrany Slovenskej republiky.
      Plnenie: Úloha je splnená. Krízové scenáre vojenských ohrození sú spracované a 
                   tvoria súčasť 4. kapitoly Dlhodobého plánu štruktúry a rozvoja     ozbrojených síl Slovenskej republiky
 
23. Metodika obranného plánovania Slovenskej republiky

      Gestor:  Ministerstvo obrany Slovenskej republiky a Bezpečnostná rada Slovenskej republiky.
      Plnenie: Úloha je splnená. Návrh dokumentu schválila 5. júna 2002 vláda Slovenskej republiky.
                                                          
24. Koncepcia rozvoja štátnych hmotných rezerv

      Gestor:  Správa štátnych hmotných rezerv Slovenskej republiky.
      Plnenie: Úloha je v procese plnenia. Nový návrh dokumentu bude predložený na medzirezortné pripomienkové konanie. Materiál bude schválený do konca roka 2002. 

25. Koncepcia monitorovania a vyhodnocovania nevojenských ohrození a
      zabezpečenie zdrojov na ich elimináciu

      Gestor:  Ministerstvo vnútra Slovenskej republiky.
      Plnenie: Úloha je v procese plnenia. Úloha bude splnená v nadväznosti na prijatie zákona o riadení štátu v krízových situáciách mimo času vojny a vojnového stavu. 

26. Krízové scenáre nevojenských ohrození

      Gestor:  Ministerstvo vnútra Slovenskej republiky.
      Plnenie: Úloha je v procese plnenia. Krízové scenáre nevojenských ohrození budú vypracované v súlade so zákonom o riadení štátu v krízových situáciách mimo času vojny a vojnového stavu.

27. Zákon o inej službe vykonávanej namiesto povinnej vojenskej služby

      Gestor:  Ministerstvo obrany Slovenskej republiky.
      Plnenie: Predmetný právny predpis sa odporúča nahradiť iným, pretože jeho zámer nie je v súlade s dokumentom Ozbrojené sily Slovenskej republiky - model 2010. Minister obrany Slovenskej republiky po dohovore s ministrom vnútra Slovenskej republiky rozhodol, aby sa pripravil návrh novely zákona Národnej rady Slovenskej republiky č. 207/1995 Z. z. o civilnej službe v znení neskorších predpisov. Uvedená novela zákona sa začala pripravovať v marci 2002 a mala by nahradiť požadovaný nový právny predpis (predpokladané schválenie v roku 2003).

28. Zákon o hospodárskej mobilizácii

      Gestor:  Ministerstvo hospodárstva Slovenskej republiky.
      Plnenie: Úloha je splnená. Návrh predmetného zákona bol pod upraveným názvom - zákon o hospodárskej mobilizácii a o zmene zákona Národnej rady Slovenskej republiky č. 274/1993 Z. z. o vymedzení pôsobnosti orgánov vo veciach ochrany spotrebiteľa v znení neskorších predpisov -  29. mája 2002 schválený Národnou radou Slovenskej republiky.

29. Zákon o krízovom riadení štátu 

      Gestor:  Ministerstvo vnútra Slovenskej republiky a Správa štátnych hmotných rezerv Slovenskej republiky.
      Plnenie: Úloha je splnená. Schválený ústavný zákon o bezpečnosti štátu v čase vojny, vojnového stavu, výnimočného stavu a núdzového stavu ustanovuje zmenu názvu na zákon o riadení štátu v krízovej situácii mimo času vojny a vojnového stavu. Návrh uvedeného zákona   21. júna 2002 schválila Národná rada Slovenskej republiky.

     K uvedeným základným dokumentom,  ktorých spracovanie schválila  24. októbra 2001 vláda Slovenskej republiky,  možno priradiť ďalšie dva dokumenty:
a)   Zákon č. 169/2001 Z. z., ktorým sa mení a dopĺňa zákon Národnej rady Slovenskej republiky č. 82/1994 Z. z. o štátnych hmotných rezervách. Zákon  5. apríla 2001 schválila Národná rada Slovenskej republiky s účinnosťou od 1. júna 2001.
b)  Plán použitia ozbrojených síl Slovenskej republiky vo vojne, vojnovom stave, výnimočnom stave a núdzovom stave, ktorý sa t. č. spracúva na Ministerstve obrany Slovenskej republiky a v októbri 2002 bude predložený na schválenie.

Záver

     Prvý rok realizácie v praxi potvrdil, že Obranná stratégia Slovenskej republiky plní svoje hlavné poslanie predovšetkým tým, že presne definovala rozhodujúce ciele, úlohy a priority v oblasti obrany štátu, cesty a metódy ich dosahovania, s dôrazom na dôslednú reformu systému obrany štátu a ozbrojených síl, problematiku obranného plánovania a integračné smerovania Slovenskej republiky.
     Všetky kľúčové úlohy vyplývajúce z Obrannej stratégie Slovenskej republiky, v časti strategické prehodnotenie obrany Slovenskej republiky, sa v rozhodujúcej miere plnia a dávajú záruku ich celkového splnenia v určenom časovom pláne. Z celkového počtu 29 koncepčných dokumentov, všeobecne záväzných právnych predpisov a plánov bolo ku dňu hodnotenia splnených 20. Ďalšie 2 dokumenty sú spracované a predložené príslušným štatutárnym orgánom a zostávajúcich 7 je v pokročilom štádiu rozpracovania, ich splnenie sa predpokladá do konca roka 2002, prípadne na začiatku roka 2003.
 Na základe uvedených skutočností  možno hodnotiť, že úlohy Obrannej stratégie Slovenskej republiky v rokoch 2001 až 2002 sa plnia, a nie je preto potrebné prijímať ďalšie opatrenia alebo úlohy. Celkové vyhodnotenie plnenia úloh vyplývajúcich z Obrannej stratégie Slovenskej republiky sa uskutoční v súlade s článkom 73 Obrannej stratégie Slovenskej republiky po 2 rokoch od jej schválenia v Národnej rade Slovenskej republiky, t. j. v roku 2003, v nadväznosti na hodnotenie a závery pražského samitu Aliancie.